google/wiki40b huggingface dataset:
Ιωάννα Σταματοπούλου

Καριέρα

Η Ιωάννα Σταματοπούλου έκανε τα πρώτα της βήματα στο χώρο της υδατοσφαίρισης από πολύ μικρή ηλικία στις ακαδημίες του Εθνικού Πειραιώς, στον οποίο παρέμεινε μέχρι και τα 14 της χρόνια. Το 2012, η Σταματοπούλου μεταπήδησε στην έταιρη ομάδα του Πειραιά, τον Ολυμπιακό.
Αρχικά, η Ιωάννα Σταματοπούλου αγωνιζόταν με τις μικρές ομάδες του Ολυμπιακού και μάλιστα το 2013 κατάφερε να κατακτήσει το πρωτάθλημα Ελλάδας νέων γυναικών. Μετά το τέλος της αγωνιστικής περιόδου 2012-13, η Ιωάννα Σταματοπούλου προωθήθηκε μόνιμα πλέον στην πρώτη ομάδα του συλλόγου.
Η Ιωάννα Σταματοπούλου κατάφερε να κατακτήσει ένα χρόνο αργότερα το πρωτάθλημα Ελλάδος αλλά και το Κύπελλο Κυπελλούχων LEN Trophy για το 2014. Η κατάκτηση του Κυπέλλου Κυπελλούχων ήταν ιδιαίτερα ιστορική στιγμή για τον ερυθρόλευκο σύλλογο καθώς αποτέλεσε τον πρώτο διεθνή τίτλο που κατακτάει η ομάδα από την ίδρυσή του και μέχρι εκείνη τη στιγμή. 
Η Σταματοπούλου παραμένει στην ομάδα του Πειραιά μέχρι και σήμερα.

Διεθνείς συμμετοχές

Η Ιωάννα Σταματοπούλου είναι διεθνής με την εθνική ομάδα υδατοσφαίρισης νεανίδων της Ελλάδας. Ήταν μέλος της εθνικής ομάδας υδατοσφαίρισης που συμμετείχαν στο Ευρωπαικό πρωτάθλημα νεανίδων του 2013 που διεξήχθη στην Κωνσταντινούπολη, στο οποίο μάλιστα κατέκτησε και το χρυσό μετάλλιο.
Μπόμπι Λάσλεϊ

Ερασιτεχνική πάλη

Ο Λάσλεϊ ξεκίνησε να ασχολείται με τις πολεμικές τέχνες από νεαρή ηλικία. Καταξιώθηκε στην ερασιτεχνική πάλη, με αρκετά μετάλλια και άλλες διακρίσεις, στις Ηνωμένες Πολιτείες. Μετά το 1998 κατετάγη στον αμερικανικό στρατό, όμως δεν παράτησε την πάλη. Το 2003, στην διάρκεια της προετοιμασίας του, για τους Ολυμπιακούς Αγώνες της Αθήνας που έγιναν το 2004, τραυματίστηκε σοβαρά.

Επαγγελματική πάλη

Το 2004, μετά το πέρας του τραυματισμού του, άρχισε να μαθαίνει τα μυστικά του κατς. Την ίδια χρονιά υπέγραψε συμβόλαιο με το WWE, που για τον επόμενο χρόνο, εμφανιζόταν σε θυγατρικές του εταιρείες.
Το 2005 προωθήθηκε στο κύριο ρόστερ. Στην παρουσία του εκεί, κατέκτησε μια φορά το Πρωτάθλημα Ηνωμένων Πολιτειών WWE και δύο φορές το Παγκόσμιο Πρωτάθλημα ECW. Όσο ήταν στο ECW, του δόθηκε η ευκαιρία να συμμετέχει σε σεναριακή αντιπαλότητα με τον ιδιοκτήτη του WWE, Βινς Μακμάν. Έπειτα, έφθασε να διεκδικεί το κορυφαίο τίτλο, το Πρωτάθλημα WWE, όμως δεν το κατέκτησε ποτέ. Ενώ φαινόταν πως το WWE υπολόγιζε στον Μπόμπι Λάσλεϊ, η συνεργασία τους λύθηκε το 2008 μετά απο τραυματισμό του παλαιστή.
Στην συνέχεια πέρασε από εταιρείες του Μεξικού, της Ιαπωνίας και από το TNA, για λίγο διάστημα. Το 2014 έκανε την επιστροφή στο κατς, υπογράφοντας συμβόλαιο με το TNA. Έπειτα, κατέκτησε το Παγκόσμιο Πρωτάθλημα Βαρέων Βαρών TNA.

Μεικτές Πολεμικές τέχνες

Από το 2008 ξεκίνησε την ενασχόλησή του με τις μεικτές πολεμικές τέχνες. Το 2010, αγωνίστηκε για το Strikeforce, μια από τις μεγαλύτερες εταιρείες του είδους παγκοσμίως. Το ρεκόρ του μέχρι τις 6 Μαΐου 2012, ήταν 7 νίκες, 2 ήττες.
Πολιτισμικό σοκ

Το πολιτισμικό σοκ είναι ο αποπροσανατολισμός ο οποίος γίνεται αισθητός από ένα πρόσωπο το οποίο βρίσκεται αντιμέτωπο με έναν τρόπο ζωής με τον οποίο, το ίδιο, δεν έχει εξοικειωθεί. Είναι δυνατό να γίνει αισθητός κατά την διάρκεια επισκέψεως σε χώρα του εξωτερικού, ως αποτέλεσμα μετανάστευσης, κατά την διάρκεια μεταβολής σε κοινωνικό επίπεδο ή, απλώς, λόγω αλλαγής του τρόπου ζωής.
Η έννοια (culture shock) ορίστηκε για πρώτη φορά από τον Καναδό ανθρωπολόγο Καλέρβο Όμπεργκ το 1960.
Στα αίτια και τις συνηθέστερες μορφές του πολιτισμικού σοκ περιλαμβάνονται τα κάτωθι: η πληροφοριακή υπερφόρτωση, το γλωσσικό εμπόδιο, το χάσμα γενεών, το τεχνολογικό χάσμα και η νοσταλγία. Δεν υπάρχει τρόπος πλήρους αποφυγής του πολιτισμικού σοκ, καθώς διαφορετικοί άνθρωποι αντιδρούν διαφορετικά στις πολιτισμικές αντιθέσεις.
Κυπριακές βουλευτικές εκλογές 1970

Μετέπειτα εξελίξεις

Στις 16 Ιουλίου 1970 Πρόεδρος της Βουλής και για τη Β' Βουλευτική Περίοδο εξελέγη ο Γλαύκος Κληρίδης με ανθυποψήφιο το Βάσο Λυσσαρίδη. Η υποψηφιότητα του Γλαύκου Κληρίδη συγκέντρωσε 27 ψήφους υπέρ, 2 εναντίον και 6 αποχές, ενώ στην ίδια ψηφοφορία η υποψηφιότητα του Βάσου Λυσσαρίδη συγκέντρωσε 2 ψήφους υπέρ, 25 εναντίον και 8 αποχές.
Αργότερα, στις 23 Ιουλίου 1970, η Βουλή εξέλεξε τον Τάσσο Παπαδόπουλο, για να εκτελεί χρέη Προεδρεύοντος σε περίπτωση προσωρινής απουσίας ή κωλύματος του Προέδρου της Βουλής. Η σχετική απόφαση της Βουλής ελήφθη με τη θετική ψήφο των παρόντων βουλευτών, εξαιρουμένων των βουλευτών της Ε.Δ.Ε.Κ. που εξέφρασαν τη διαφωνία τους για την εν λόγω ρύθμιση και δήλωσαν αποχή.
Τον Ιούλιο του 1974, αμέσως μετά το πραξικόπημα και την τουρκική εισβολή, ο Γλαύκος Κληρίδης ανέλαβε, δυνάμει του συντάγματος (άρθρο 36.2), Προεδρεύων της Δημοκρατίας μέχρι την επιστροφή του Αρχιεπισκόπου Μακαρίου στην Κύπρο στις 7 Δεκεμβρίου 1974. Παράλληλα, στη Βουλή των Αντιπροσώπων καθήκοντα Προέδρου ασκούσε ο Προεδρεύων του σώματος Τάσσος Παπαδόπουλος.
Στις 15 Ιουλίου 1976 έληξε η παραταθείσα με νόμο θητεία του Προέδρου και των μελών της Βουλής των Αντιπροσώπων, η οποία σύμφωνα με το σύνταγμα εξέπνεε στις 15 Ιουλίου 1975, και Πρόεδρος του σώματος μέχρι της ενάρξεως των εργασιών της επόμενης βουλευτικής περιόδου εξελέγη ομόφωνα από τους παρόντες βουλευτές ο Τάσσος Παπαδόπουλος. Συγκεκριμένα, ο Τάσσος Παπαδόπουλος διετέλεσε Πρόεδρος της Βουλής κατά την περίοδο από 22 Ιουλίου μέχρι 20 Σεπτεμβρίου 1976. Στη συνεδρίαση για την εκλογή του Τάσσου Παπαδόπουλου ως Προέδρου του σώματος δε συμμετείχαν οι βουλευτές του Δημοκρατικού Συναγερμού.
Μυρσίνη Λασιθίου

Πύργος του Κορνάρου

Βορειοανατολικά του χωριού, κοντά στη θάλασσα βρίσκεται, ένας μεσαιωνικός πύργος γνωστός ως Πύργος του Κορνάρου ή Πύργος του Αγίου Αντωνίου, από την παρακείμενη εκκλησία αφιερωμένη στον Άγιο Αντώνιο. Στο βόρειο τοίχο στο εσωτερικό του ναού σώζεται επιγραφή «Βιτζεντζο Κορνάρος 1677», ίσως απόγονος της οικογένειας του ομώνυμου ποιητή. Στην περιοχή υπήρχε επί Ενετοκρατίας και Τουρκοκρατίας οικισμός. Ο πύργος ανοικοδομήθηκε κατά την Ενετοκρατία, πιθανόν ως πυργόσπιτο. Το συνολικό ύψος του πύργου μαζί με τις επάλξεις φτάνει τα 12 μ. και η περίμετρος της βάσης του, τα 22 μ. Έχει δύο εισόδους στη δυτική πλευρά, μία για το ισόγειο και μία για τα πάνω πατώματα. Ο Πύργος καταστράφηκε εν μέρει κατά την επανάσταση του 1897, όταν Μυρσινιώτες προσπάθησαν να κατεδαφίσουν τον πύργο με δυναμίτη, ώστε να μην χρησιμοποιηθεί από τους Τούρκους. Ο πύργος υπέστη μερικές ρωγμές και δεν ξαναχρησιμοποίηθηκε. Ένας μέρος του κατέρρευσε κατά τη διάρκεια δυνατής βροχής το 1918. Ο πύργος αναστηλώθηκε από τον Οργανισμό Ανάπτυξης Σητείας το 1999 και έγινε επισκέψιμος το 2007.

Οικονομικά στοιχεία

Η οικονομία της Μυρσίνης βασίζεται σήμερα στην αγροτική παραγωγή, με κύρια προϊόντα το ελαιόλαδο και τα σταφύλια. Επίσης, οι κάτοικοι του χωριό εργάζονται στα ξενοδοχεία του Μόχλου. Στο χωριό λειτουργούν δύο ταβέρνες. Το 1928 ιδρύθηκε στο χωριό ο γεωργικός πιστωτικός συνεταιρισμός Μυρσίνης «η Πρόοδος» και το 1933 ο οινοποιητικός συνεταιρισμός Μυρσίνης «ο Άγριλος», ο οποίος το 1961 μετατράπηκε σε ελαιουργικό, αλλά σήμερα η λειτουργία του έχει σταματήσει.
Ελληνική Αφίσα (ΕΛ.ΑΦΙ.)

Η Ελληνική Αφίσα (συντ.: ΕΛ.ΑΦΙ.) - Hellaffi είναι μια συλλογή κινηματογραφικών γιγαντοαφισών της χρονικής περιόδου 1950 – 1975. Βρίσκεται στο Μουσείο Κινηματογράφου Θεσσαλονίκης.

Η ιστορία της συλλογής

Το όνομά της η συλλογή Ελληνική Αφίσα (ΕΛ.ΑΦΙ.) – Hellaffi το πήρε από την ομώνυμη αστική μη κερδοσκοπική εταιρία, τα μέλη της οποίας, στη δεκαετία του '60, καθαρά, ερασιτεχνικά ξεκίνησαν τη συγκέντρωση του υλικού από τους κινηματογράφους της Αθήνας. 
Το 2003, με αφορμή την Πολιτιστική Ολυμπιάδα, ο ΟΠΕΠ (Οργανισμός Προβολής Ελληνικού Πολιτισμού), αγόρασε τα έργα της συλλογής Hellaffi και τα παρέδωσε στο Μουσείο Κινηματογράφου Θεσσαλονίκης.  Από τότε αποτελεί μέρος της συλλογής του. 
Η συλλογή Hellaffi έχει παρουσιαστεί σε πολλές ελληνικές και ευρωπαϊκές πόλεις (Παρίσι, Βενετία, Λονδίνο, Μόναχο, Φρανκφούρτη κ.α.).

Οι κινηματογραφικές γιγαντοαφίσες

Για τη δημιουργία της κάθε γιγαντοαφίσας που ανήκει στην συλλογή Ελληνική Αφίσα (ΕΛ.ΑΦΙ.) – Hellaffi ο δημιουργός της επέλεγε, κάθε φορά, ένα στοπ καρέ της ταινίας της εβδομάδας: εκείνο που θεωρούσε ότι θα προσέλκυε περισσότερους θεατές, και το ζωγράφιζε στο χέρι. Τρία είναι τα χαρακτηριστικά της τέχνης της γιγαντοαφίσας, που τη ξεχωρίζουν από τις άλλες μορφές ζωγραφικής: Η μεγάλη επιφάνεια του έργου, το υλικό των χρωμάτων και η ταχύτητα της εκτέλεσης.
Καθώς την αναρτούσαν στην πρόσοψη του κινηματογράφου, η κάθε γιγαντοαφίσα είχε το μέγεθος της πρόσοψης της κινηματογραφικής αίθουσας. Η δε παρουσία της εκεί ήταν σύντομη: όταν η ταινία ολοκλήρωνε το κύκλο προβολή της, τότε και η αφίσα κατέβαινε για να μπει στη θέση της η αφίσα της νέας ταινίας που θα προβαλλόταν. Η επιφάνεια των χειροποίητων αφισών έχει διαστάσεις που φτάνουν τα εννιά επί τρία μέτρα και χαρακτηριστικό τους είναι τα έντονα χρώματα. 
Άξιο σημείωσης είναι ότι ο κάθε ζωγράφος, για λόγους διεκπεραίωσης των οικονομικών δοσοληψιών με τον αιθουσάρχη, φωτογράφιζε το έργο του. Έτσι, ο κάθε ζωγράφος διέθετε ένα φωτογραφικό αρχείο με τα έργα του, ακόμα και αν αυτά τις περισσότερες φορές, καταστρέφονταν αφού είχαν εκπληρώσει τον σκοπό για τον οποίο είχαν δημιουργηθεί. 
Σχετικά με την καλλιτεχνική αξία της συλλογής Hellaffi, ο Γιώργος Κατσάγγελος, καθηγητής του ΑΠΘ, αναφέρει:
«Στο χαρτί απεικόνισης δεν τυπώθηκε ανεξίτηλα μόνο η εικόνα και ο τίτλος μιας κινηματογραφικής ταινίας, αλλά και η ιστορία της οπτικής επικοινωνίας, του γούστου και της εικαστικής αισθητικής της πρόσφατης ελληνικής ιστορίας. Δεν είναι τυχαίο ότι σημαντικοί ζωγράφοι εργάστηκαν στον τομέα αυτό, δημιουργώντας ζωγραφικά έργα, οι διαστάσεις των οποίων συχνά ξεπερνούσαν τα εννέα επί τρία μέτρα. (...) Η ατμόσφαιρα, όμως, του εβδομαδιαίου έργου έπρεπε να αποδοθεί, έτσι ώστε ο περαστικός που έβλεπε την γιγαντοαφίσα, είτε στο φως της ημέρας είτε στο φως των νυκτερινών προβολέων, να εισπράξει τη μαγεία της μυθοπλασίας του κινηματογραφικού έργου που θα ακολουθούσε. Είναι αναμφισβήτητα σημαντικό επίτευγμα το ότι μπόρεσε να αποτυπωθεί η πολυπλοκότητα της αφήγησης και η ψευδαίσθηση της κίνησης σε μία και μόνη εικόνα» .
Μιέσκο Α΄ ο Λεπτόπους

Βιογραφία

Ήταν ο δευτερότοκος γιος του Βλάντισλαφ Β΄ του Εξόριστου υψηλού δούκα της Πολωνίας & δούκα της Σιλεσίας και της Αγνής των Μπάμπενμπεργκ, κόρης του Λεοπόλδου Α΄ μαργράβου της Αυστρίας. Ο αδελφός της Ερρίκος Β΄ δούκας της Αυστρίας νυμφεύτηκε τη Θεοδώρα Κομνηνή.
Χερσόνησος Μπάχα Καλιφόρνια

Γεωλογία

Η Χερσόνησος Μπάχα Καλιφόρνια κάποτε αποτελούσε μέρος της βορειοαμερικάνικης τεκτονικής πλάκας, κομμάτι της οποίας παραμένει το υπόλοιπο Μεξικό. Πριν από περίπου 12 με 15 εκατομμύρια χρόνια ξεκίνησε ο αποχωρισμός της. Τώρα είναι μέρος της πλάκας του Ειρηνικού και απομακρύνεται από την υπόλοιπη χώρα με κατεύθυνση βόρειο-βορειοδυτική.
Ράνταλ Κρέμερ

Οικογένεια, σπουδές και συνδικαλισμός

Ο Γουίλιαμ Ράνταλ Κρέμερ γεννήθηκε στην πόλη Φέρεμ της νότιας Αγγλίας. Η οικογένειά του ανήκε στην εργατική τάξη. Ο πατέρας του ήταν αμαξάς, αλλά εγκατέλειψε την οικογένεια λίγο μετά τη γέννηση του Ράνταλ. Η μητέρα του Ράνταλ τον ανέθρεψε μαζί με τις δύο αδελφές του, εξασφαλίζοντας τη φοίτησή του στο τοπικό σχολείο των Μεθοδιστών. Ο νεαρός εμπλούτισε τις γνώσεις του παρακολουθώντας δωρεάν διαλέξεις και μετά μαθήτευσε ως οικοδόμος, αναπτύσσοντας δεξιότητες ξυλουργού.
Μετακομίζοντας στο Λονδίνο το 1852, ο Κρέμερ δραστηριοποιήθηκε στην οργάνωση συνδικαλιστικών ενώσεων των εργατών, αναγνωριζόμενος γρήγορα ως ηγετικό πρόσωπο στον χώρο του εργατικού συνδικαλισμού. Το 1865 εκλέχθηκε γραμματέας της Διεθνούς Ενώσεως Εργαζομένων (International Workingmen's Association, γνωστή και ως «Πρώτη Διεθνής»), αλλά παραιτήθηκε δύο χρόνια αργότερα επειδή αισθάνθηκε ότι η οργάνωση εξελισσόταν προς τον ριζοσπαστισμό. Παρά το ότι ήταν βαθιά αναμεμιγμένος σε εκστρατείες με προοδευτικά αιτήματα και έχαιρε της εκτιμήσεως του Καρλ Μαρξ, ο Κρέμερ διαφωνούσε με την ιδέα μιας επαναστάσεως με κύριο μοχλό τους εργάτες

Ρόλος στο κίνημα διεθνούς διαιτησίας

Από την πρώτη του υποψηφιότητα για βουλευτής, το 1868, που υπήρξε αποτυχημένη, ο Κρέμερ είχε ταχθεί υπέρ της επεκτάσεως της διεθνούς διαιτησίας ως ειρηνικού εναλλακτικού τρόπου επιλύσεως των διαφορών αντί του πολέμου. Εκλέχθηκε ως βουλευτής της βρετανικής Βουλής των Κοινοτήτων με το Φιλελεύθερο Κόμμα στην εκλογική περιφέρεια του Χάγκερστον του δήμου Χάκνεϋ του Λονδίνου το 1885, και συνέχισε να εκλέγεται μέχρι το 1895 και μετά από το 1900 μέχρι τον θάνατό του από πνευμονία το 1908.
Ως βουλευτής, ο Κρέμερ καλλιέργησε συμμαχίες στην ηπειρωτική Ευρώπη και στις ΗΠΑ, ενδεικτικά με τους Φρεντερίκ Πασσύ, Γουίλιαμ Τζένινγκς Μπράιαν και Άντριου Κάρνετζι. Δια του δικτύου των επαφών του και με το οργανωτικό ταλέντο του, συνεισέφερε πολύ στη δημιουργία και την επέκταση θεσμών για τη διεθνή διαιτησία, τους οποίους πρόλαβε να δει πριν τον θάνατό του να επιτυγχάνουν στην ειρηνική επίλυση πολυάριθμων διεθνών διαφορών. Στις επιτυχίες του περιλαμβάνουνται η ίδρυση (με συνιδρυτή τον Πασσύ) της Διακοινοβουλευτικής Ενώσεως και της Διεθνούς Ενώσεως Διαιτησίας (International Arbitration League), η αποδοχή της συνάψεως της αγγλοαμερικανικής συμφωνίας διαιτησίας του 1897 και η προετοιμασία του εδάφους για τα Συνέδρια Ειρήνης της Χάγης του 1899 και του 1907.
Σε αναγνώριση της σχετικής προσφοράς του, ο Κρέμερ τιμήθηκε με το Βραβείο Νόμπελ Ειρήνης το 1903, καθιστάμενος ο πρώτος που το έπαιρνε μόνος του.
Ο Κρέμερ είχε χρισθεί ιππότης του γαλλικού Τάγματος της Λεγεώνας της Τιμής και έγινε «σερ» το 1907. Το Δημοτικό Σχολείο «Randal Cremer» στο Χάγκερστον ονομάσθηκε έτσι προς τιμή του.
Δημήτριος Κουλουριάνος

Βιογραφικά στοιχεία

Γεννήθηκε στην Κορώνη Μεσσηνίας το Δεκέμβριο του 1930. Σπούδασε οικονομικά στην τότε ΑΣΟΕΕ (σήμερα Οικονομικό Πανεπιστήμιο Αθηνών) και λίγο καιρό μετά την αποφοίτησή του εντάχθηκε στο δυναμικό της Τράπεζας της Ελλάδος και συγκεκριμένα στην Διεύθυνση Οικονομικών Μελετών μαζί με τους Γιάγκο Πεσμαζόγλου, Ξενοφώντα Ζολώτα, Απόστολο Λάζαρη και Σάκη Καράγιωργα. Στη συνέχεια πραγματοποίησε μεταπτυχιακές σπουδές, με υποτροφία του Ιδρύματος Κρατικών Υποτροφιών (ΙΚΥ), στο πανεπιστήμιο Μπέρκλεϋ της Καλιφόρνια όπου ολοκλήρωσε τη διδακτορική διατριβή του με θέμα Educational Planning for Economic Growth. Εκεί συνδέθηκε στενά με τον Ανδρέα Παπανδρέου, τον οποίο είχε καθηγητή. Με την επιστροφή του στην Ελλάδα αποσπάστηκε στο υπουργείο Συντονισμού ως σύμβουλος του Παπανδρέου. Το 1967 η Χούντα των Συνταγματαρχών τον απέλυσε από την Τράπεζα της Ελλάδος με αποτέλεσμα να δραπετεύσει με σκάφος στην Ιταλία. Μετά την φυγή του εργάστηκε, έως και το 1981, στην Παγκόσμια Τράπεζα των Ηνωμένων Εθνών.
Το 1981 επέστρεψε στην Ελλάδα ύστερα από πρόσκληση του Ανδρέα Παπανδρέου και εκλέχθηκε ευρωβουλευτής με το ΠΑΣΟΚ, θέση από την οποία παραιτήθηκε σύντομα για αναλάβει την διοίκηση της Ελληνικής Τράπεζας Βιομηχανικής Αναπτύξεως (ΕΤΒΑ). Στις 5 Ιουλίου 1982 διορίστηκε υπουργός Οικονομικών στην κυβέρνηση του Ανδρέα Παπανδρέου, παραιτήθηκε όμως στις 9 Σεπτεμβρίου 1983 καθώς διαφωνούσε με τον τρόπο διαχείρισης του δημοσίου χρήματος. Μετά την αποχώρησή του από την πολιτική χρημάτισε πρέσβης της Ελλάδας στον ΟΟΣΑ (1986 - 1990) καθώς και αναπληρωτής διευθυντής στην Ευρωπαϊκή Τράπεζα Ανασυγκρότησης και Ανάπτυξης (EBRD) κατά την περίοδο 1991 - 1993. Διετέλεσε ευρωβουλευτής με το ΔΗΚΚΙ την περίοδο 1999 - 2004.
Απεβίωσε στις 3 Μαρτίου 2019, σε ηλικία 89 ετών. Ήταν νυμφευμένος με την Σπυριδούλα Βαρβουτσή και είχε δύο παιδιά τον Θεόδωρο και την Αθηνά.
Μουσείο Ελληνικής Ιστορίας Παύλου Βρέλλη

Χώρος

Το Μουσείο βρίσκεται περίπου 14 χλμ. νότια των Ιωαννίνων, στον Δήμο Μπιζανίου, επί του 12ου Χλμ.της Εθνικής οδού Ιωαννίνων - Αθηνών. Εξωτερικά διαβάζεται ως κτίριο αστικής φρουριακής αρχιτεκτονικής της Ηπείρου του 18ου αιώνα, με πολεμίστρες, καταχύτρες, σαχνισιά, ψηλούς τοίχους πέτρινους (με μικρά ανοίγματα), καμινάδες, κλπ, ενώ ο εσωτερικός χώρος έχει συνολικό όγκο 2.500 κυβικών μέτρων.
Αγροτική παράβαση

Εκδίκαση

Σύμφωνα με την ελληνική νομοθεσία αρμόδια όργανα για την εκδίκαση αγροτικών παραβάσεων είναι τα αγροτικά πταισματοδικεία. Βασική νομοθεσία λειτουργίας αυτών είναι το ΝΔ 3030/1954 όπως αυτό έχει συμπληρωθεί και τροποποιηθεί σήμερα. Τα αγροτικά αδικήματα εισάγονται προς εκδίκαση εντός 20 ημερών από την ημέρα που έγινε καταγγελία στον τοπικό αγρονόμο. Οι δε επιδόσεις των σχετικών κλητηρίων εγγράφων ή άλλων δικογράφων ή αποφάσεων γίνονται συνηθέστερα από τους αγροφύλακες. Ο παραπάνω νόμος παρέχει επίσης το δικαίωμα στον αρμόδιο υπουργό την ανάθεση της εκδίκασης αγροτικών και αγρονομικών παραβάσεων και ζημιών στον τοπικό αγρονόμο όταν αυτές πρόκειται για μικρές ζημίες.
Για δε τα αυτόφωρα παραπάνω αδικήματα ακολουθείται ιδιαίτερη διαδικασία, χωρίς την απαραίτητη παρουσία δημοσίου κατηγόρου, επιλαμβανόμενος απ΄ ευθείας ο πταισματοδίκης. Εναντίον των αποφάσεων των αγροτικών πταισματοδικείων επιτρέπεται το ένδικο μέσο της έφεσης στο κατά τόπο αρμοδιότητας μονομελές πρωτοδικείο.
Πανελλήνιο πρωτάθλημα ανώμαλου δρόμου ανδρών 2015

Το  Πανελλήνιο πρωτάθλημα ανώμαλου δρόμου ανδρών  2015, διεξήχθη στις 1 Μαρτίου, στα Τρίκαλα. Πρωταθλητής στα 10χλμ ανδρών αναδείχθηκε ο Δημοσθένης Μαγγίνας του Εθνικού Αλεξανδρούπολης, ενώ στον ομαδικό αγώνα πρωταθλητής σύλλογος αναδείχθηκε ο Α.Ο. Μυκόνου για πρώτη φορά στην ιστορία του.
Χουν Σεν

Προσωπική ζωή

Γεννήθηκε στις 5 Αυγούστου του 1952 , ενώ επίσημα στις 4 Απριλίου του 1951 . Σε νεαρή ηλικία έγινε μέλος των Ερυθρών Χμερ. Πριν το 1979 πήγε στο Βιετνάμ. Είναι παντρεμένος με την Bun Rany. Έχουν 4 παιδιά, εκ των οποίων το ένα είναι υιοθετημένο. Το 2007 ο ίδιος αποκάλυψε ότι η θετή κόρη του είναι λεσβία και ότι την απέσυρε από τα πρόσωπα για τη διαδοχή του.

Πρωθυπουργός

Αποτελεί σημαντικό ηγέτη του Κόμματος του Λαού της Καμπότζης, το οποίο κυβερνά στη χώρα μαζί με το κόμμα Funcinpec από την εποχή αποκαταστάσεως της πολυκομματικής δημοκρατίας, το 1993. Έγινε Πρωθυπουργός της χώρας το 1993. Έπειτα από αιματηρό πραξικόπημα, το 1997 ανέτρεψε τον έτερο Πρωθυπουργό Νοροντόμ Ραναρίντ και παρέμεινε μοναδικός πρωθυπουργός . Ο ίδιος ο Σεν αρνήθηκε τις κατηγορίες περί πραξικοπήματος, λέγοντας ότι άμα ήθελε να κάνει πραξικόπημα, θα ανέτρεπε τη μοναρχία. 
Στις εκλογές του Ιουλίου του 2003, το CPP εξασφάλισε μεγαλύτερη πλειοψηφία στη Βουλή, ενώ μειώθηκε η δύναμη του FUNCINPEC και του κόμματος του Σαμ Ρένσι. Η έλλειψη όμως της εξασφάλισης της απαιτούμενης πλειοψηφίας στο Κοινοβούλιο έφερε τη δημιουργία συνασπισμού CPP-FUNCINPEC. Στα μέσα του 2004 ανέλαβε η νέα κυβέρνηση. Το 2007 έγινε ισόβιος γερουσιαστής στο Διεθνές Κοινοβούλιο για την Ασφάλεια και για την Ειρήνη.
Έπειτα από τις γενικές εκλογές (στις 28 Ιουλίου) του 2013, αμφότερες κυβέρνηση και αντιπολίτευση ισχυρίστηκαν ότι είχαν νικήσει. Τον Αύγουστο της ίδιας χρονιάς, ο Χουν Σεν ανακοίνωσε ότι θα συνεχίσει ως πρωθυπουργός με στόχο το σχηματισμό νέας κυβέρνησης, ακόμα κι αν η μείζων αντιπολίτευση προσπαθούσε να παρεμποδίσει τη διαδικασία. 
Στις 7 Σεπτεμβρίου 2013 δεκάδες χιλιάδες Καμποτζιανοί ενώθηκαν με Βουδιστές μοναχούς και αντιπολιτευόμενες ομάδες, συμπεριλαμβανομένου του Κόμματος για την Εθνική Διάσωση της Καμπότζης με αρχηγό το Σαμ Ρέινσι.  Οι ομάδες ζήτησαν την παρέμβαση των Ηνωμένων Εθνών με στόχο τη διερεύνηση και τον ισχυρισμό ότι τα εκλογικά αποτελέσματα δεν ήταν ελεύθερα και δίκαια. 
Ο Χουν Σεν υποσχέθηκε να κυβερνά την Καμπότζη ως την ηλικία των 74. Έπειτα από τα εκλογικά αποτελέσματα του 2013, τα οποία αμφισβητήθηκαν από την αντιπολίτευση του Χουν Σεν, τραυματίστηκαν και σκοτώθηκαν πολλοί διαδηλωτές στην Καμπότζη σε συγκρούσεις με την αστυνομία. Αναφορές έκαναν λόγο για 20.000 διαδηλωτές.

Τίτλος

Ο Σεν φέρει τον τίτλο «Sâmdech» (Samdech Akkak Moha Sena Pedey Decho είναι ο σημερινός, επίσημος τίτλος) από το 1993.
Οικογένεια Γουλιμή

Η οικογένεια Γουλιμή είναι παλιά οικογένεια πολιτικών του Αγγελόκαστρου Μεσολογγίου.

Γενικά στοιχεία

Είναι ηπειρώτικης καταγωγής. Τα μέλη της κατά τη διάρκεια της Τουρκοκρατίας συμμετείχαν στην διοίκηση της περιοχής καθώς και στις διάφορες επαναστατικές ζυμώσεις. Συμμετείχαν στην Ελληνική Επανάσταση του 1821 ενώ μετά την ανεξαρτησία της Ελλάδας εκλέγονταν βουλευτές. Στον 18ο αιώνα αναφέρονται τα αδέλφια Φραγκίσκος και  Γεράσιμος Γουλιμής, λόγιοι εγκατεστημένοι στην Κωνσταντινούπολη καθώς και ο ξάδελφός τους, Αναστάσιος Γουλιμής, ιατροφιλόσοφος και πρόκριτος Μεσολογγίου. Ένας κλάδος της οικογένειας εγκαταστάθηκε στην Κατοχή Αιτωλοακαρνανίας.
Όθων του Μπάλλενστετ

Βιογραφία

Ήταν ο πρωτότοκος γιος του Αδαλβέρτου Β΄ κόμη του Μπάλλενστετ και της Αδελαΐδας των Βαϊμάρης-Ορλαμύνντε, κόρης του Όθωνα Α΄ μαργράβου του Μάισεν.
Το 1123 απεβίωσε σε ηλικία 53 ετών.
Αντίπαπας Νοβατιανός

Βιογραφία

Καταγόταν από την Βόρεια Αφρική ή την Φρυγία. Γεννήθηκε σε ειδωλολατρικό περιβάλλον και λέγεται ότι βαπτίστηκε Χριστιανός αφού πρώτα είχε προσβληθεί από σοβαρή ασθένεια. Μάλιστα μετά την ανάρρωσή του χειροτονήθηκε πρεσβύτερος. Λόγω της μόρφωσής του απέκτησε γρήγορα σημαντική θέση ανάμεσα στη χριστιανική κοινότητα της Ρώμης και θεωρείτο το 251 ένα από τα επικρατέστερα πρόσωπα για την κατάληψη της θέσης του επισκόπου Ρώμης, την οποία τελικά κατέλαβε ο Κορνήλιος.
Υπήρξε σημαντικός θεολόγος και συγγραφέας, ο πρώτος Ρωμαίος θεολόγος που χρησιμοποίησε την λατινική γλώσσα, σε μια εποχή που υπήρχε συζήτηση για το πώς να να αντιμετωπισθούν οι χριστιανοί που είχαν ολισθήσει και ήθελαν να επιστρέψουν, και το θέμα της μετάνοιας. Χειροτονήθηκε πάπας από τρεις επισκόπους το 251, υιοθέτησε μια πιο αυστηρή θέση από τον επίσημο Πάπα, τον Κορνήλιο. Ο Νοβατιανός λίγο μετά αφορίσθηκε: η σχισματική εκκλησία την οποία ίδρυσε επέζησε για αρκετούς αιώνες (βλέπε Νοβατιανισμός). Ο Νοβατιανός πέθανε , ίσως μαρτύρησε,  κατά την διάρκεια ενός διωγμού.
Ραφ Ραφ

Ακτογραφία

Σε απόσταση ένα μίλι βόρειο-βορειοανατολικά της ακτής της Ραφ-Ραφ βρίσκεται η περίφημη για την όψη της βραχονησίδα Πιλάου που έχει χαρακτηριστική, από τη διάβρωση, μορφή ορθόπαγου.
Συνάφεια

Στην ελληνική γλώσσα η λέξη συνάφεια χαρακτηρίζει μια άμεση επαφή ή σχέση ή ακόμα και αλληλεξάρτηση.
Με τον όρο συνάφεια στη φυσική χαρακτηρίζεται μία από τις ιδιότητες της ύλης. Πρόκειται για μια διαμοριακή ελκτική δύναμη που αναπτύσσεται μεταξύ προσκείμενων μορίων διαφορετικών ουσιών.
Οι ελκτικές δυνάμεις συνάφειας αναπτύσσονται σε μικρή ακτίνα δράσης, ενώ η έντασή τους μπορεί να ποικίλλει ανάλογα με τη φύση των υλικών. Για παράδειγμα, το φαινόμενο που παρουσιάζουν οι σταγόνες της βροχής που συγκολλούνται στα τζάμια των οχημάτων προέρχεται από τέτοιες δυνάμεις συνάφειας. Το φαινόμενο αυτό μας υποχρεώνει επίσης να συμπεράνουμε ότι τελικά οι δυνάμεις συνάφειας μεταξύ σταγόνων βροχής και τζαμιών είναι ισχυρότερες από τις δυνάμεις συνοχής που ασκούνται μεταξύ των μορίων των σταγόνων της βροχής.
Ιδιαίτερη μελέτη της ιδιότητας αυτής γίνεται από την Υδροδυναμική στη ροή των ρευστών.